محطة قطار سيدى جابر هيا المحطه الرئيسيه التانيه فى الاسكندريه لـسكك حديد مصر فى حى سيدى جابر بوسط الاسكندريه الحديثه, و بتمر بيها قطارات السفر للقاهره و المدن الرئيسيه فى مصر, بالاضاقه لقطارات الخط الداخلى (خط ابو قير) اللى بيربط بين محطه الاسكندريه و ابو قير شرق الاسكندريه. محطة مركز سيدى جابر اتعملت مع انشاء اول خط سكك حديديه فى مصر وافريقيا , كانت سيدى جابر وقتها برى حدود مدينه الاسكندريه بس التوسعات المتلاحقه بالمدينه بعد انشاء خط ترام الرمل خلت من مركز سيدى جابر واحد من الاحياء الجديده بالمدينه, حتى بقى حى سيدى جابر مركز مدينه الاسكندريه الحديثه دلوقتى. الاسكندريه هيا المصيف الاهم فى مصر, و بتستقبل اكتر من 3 ملايين مصطاف سنويا, و بتستقبل محطة سيدى جابر عدد كبير من المصطافين, بسبب قربها من مناطق اقامه المصطافين فى حى المنتزه بالمقارنه مع محطه الاسكندريه (محطه مصر), و عشان كده بقى من الضرورى تطوير المحطه عشان تستوعب الاعداد المتزايده من المسافرين, فقامت شركه سكك حديد مصر باطلاق مشروع لتطوير المحطه سنة 2009. المشروع عباره عن انشاء مركز تجارى اعلى ارصفه محطه سيدى جابر متكون من طابقين علويين مجهز بسلالم متحركه و مصاعد و تكييف مركزى و انظمه انذار و مكافحه الحريق, بالاضافه لانشاء جراج متعدد الطوابق بارض نادى السكه الحديد بيتسع لحوالى 600 عربيه و مسطحات خضرا.